google/wiki40b huggingface dataset:
מנהטן (סרט)

על הסרט

הסרט צולם בניו יורק בשחור-לבן למרות שבתקופה הזאת היה מקובל לצלם בצבע. נעימות הסרט הולחנו על ידי ג'ורג' גרשווין ואף יצירתו "רפסודיה בכחול" נוגנה בסרט. אלן תיאר את הסרט כשילוב של שני סרטיו הקודמים "הרומן שלי עם אנני" ו"רגשות".
הסרט זכה לביקורות מהללות ולשתי מועמדויות לפרס אוסקר; פרס אוסקר לשחקנית המשנה הטובה ביותר עבור המינגוויי ופרס אוסקר לתסריט המקורי הטוב ביותר עבור אלן. בשנת 2001 נבחר הסרט לשימור בארכיון הסרטים הלאומי של ארצות הברית על ידי ספריית הקונגרס עקב תרומתו לקולנוע.

עלילה

הסרט מגולל את סיפורו של אייזק דייוויס (וודי אלן), תסריטאי לתוכניות טלוויזיה בן 42. דייוויס התגרש פעמים ועדיין נשארו לו משקעים מנישואיו האחרונים לג'ייל (מריל סטריפ) שעזבה אותו לטובת אישה אחרת. אייזק יוצא עם טרייסי (מריאל המינגוויי), תלמידת תיכון בת 17, שרואה את מערכת יחסיהם כרצינית בניגוד אליו. חברו הטוב, ייל פולאק (מייקל מרפי), שנשוי לאמילי (אן בירן) יוצא בסתר עם מארי ווילקי (דיאן קיטון) שמודעת לזה שייל נשוי.
כשאייזק, ייל, מארי וטרייסי נפגשים אייזק ומארי מתווכחים אחד עם השני ונוצרת ביניהם איבה מסוימת. טרייסי מנסה לשכנע את אייזק שיקח אותה ברצינות והיא שוקלת לוותר בשבילו על לימודי משחק בלונדון. כשאייזק ומארי נפגשים שנית הם מתיידדים למרות הרושם הראשוני. 
במהלך הסרט אייזק ומארי מתאהבים אך הם מחליטים לא לצאת אחד עם השני בגלל בני זוגם. כשייל נפרד ממארי אייזק נפרד מטרייסי. למרות שמארי עזבה את ייל היא עדיין מאוהבת בו ולבסוף היא מחליטה לשוב אליו. לאחר הפרידה אייזק מחפש את טרייסי והוא מוצא אותה רגע לפני שהיא טסה ללונדון. הוא מנסה להציע לה לשוב למערכת יחסים והסרט נגמר בסוף לא ברור.

הכנסות

הסרט יצא ב-29 אולמות קולנוע ב-25 באפריל 1979. הסרט גרף כ-485,734 דולר בסוף השבוע הראשון להקרנתו. בסיכום הכנסות הסרט הוא גרף כ-39.9 מיליון דולר והפך הסרט ה-17 המכניס ביותר לשנת 1979. הסרט התחרה בפסטיבל הקולנוע בקאן במאי באותה שנה. בהתאמת מחירי הכרטיסים לאינפלציה הסרט הכניס 127,638,700 דולר והפך להיות הסרט השני הכי מכניס של וודי אלן בארצות הברית אחרי "הרומן שלי עם אנני".

ביקורות

הסרט זכה לביקורות מהללות עם ציון "טרי" של 98% על פי האתר "Rotten Tomatoes". המבקר רוג'ר איברט ציין לטובה את הופעתן של דיאן קיטון ומריאל המינגוויי. הוא אף החשיב את הסרט כאחד הטובים ביותר בכל הזמנים. מבקרים רבים היללו את הכימיה בין השחקנים. בנוסף רבים שיבחו את אלן על שיפור פני העיר ניו יורק בסרטו.

פרסים ומועמדויות

וודי אלן זכה בפרס הבמאי הטוב ביותר מאיגוד מבקרי הסרטים של ניו יורק. בנוסף הוא קיבל ביחד עם רוברט בנטון מהסרט "קרמר נגד קרמר" את פרס איגוד המבקרים האמריקני לבמאי הטוב יותר. הסרט היה מועמד לשני פרסי אוסקר; פרס אוסקר לשחקנית המשנה הטובה ביותר עבור מריאל המינגוויי ופרס אוסקר לתסריט המקורי הטוב ביותר עבור אלן. הסרט היה מועמד לפרס גלובוס הזהב לסרט הטוב ביותר - דרמה. הסרט זכה בשני פרסי באפט"א; הסרט הטוב ביותר והתסריט הטוב ביותר. המגזין "אמפייר" דירג את הסרט במקום ה-76 מתוך 500 ברשימת הסרטים הטובים ביותר בכל הזמנים.
סטטיסטיקה תיאורית

סטטיסטיקה תיאורית היא ענף בסטטיסטיקה, העוסק ביצירה והשוואה של מדדים לתיאור תמציתי וקל לתפישה של נתונים.
מטרת הסטטיסטיקה התיאורית היא לסייע בארגון וסיכום הנתונים שנאספו מכלי מדידה או הערכה שונים.
בתי המשפט המלכותיים

בתי המשפט המלכותיים (באנגלית: Royal Courts of Justice, בקיצור RCJ) הוא מתחם בתי דין הכולל את מבני בית המשפט העליון של אנגליה וויילס ובית המשפט לערעורים של אנגליה וויילס. המתחם ממוקם ברחוב סטרנד בלונדון, סמוך למקומו ההיסטורי של הטמפל בר שהיווה את הגבול בין הסיטי של לונדון לסיטי של וסטמינסטר וסמוך לאכסניות המשפט. המבנה, בסגנון התחייה הגותית הוויקטוריאנית, תוכנן על ידי האדריכל ג'ורג' אדמונד סטריט, נבנה בין השנים 1873-1882 ונחנך על ידי המלכה ויקטוריה ב-4 בדצמבר 1882. המתחם, כולל אולמות הדיון, פתוח לציבור הרחב, אלא אם הוצב על דלתות אולם הדיון שלט עם הכיתוב: "In Camera" (כלומר: "בחדר [סגור]", בלטינית).

ארכיטקטורה

מעל השער הראשי מגולפת מרפסת פיסולית עם שערי ברזל. בראש השער מגולף באבן פסל של ישו ותחתיו פסליהם של שלמה המלך ואלפרד הגדול, המייצגים את השופטים. בחזית הצפונית מגולף פסלו של משה רבנו ותחתיו פסלים של כלב וחתול המייצגים את המתדיינים בבתי המשפט. כן מפוסלים לאורך החזית פסליהם של שופטים ועורכי דין נודעים. הכניסה הראשית מובילה לאולם המרכזי, המעוצב כפנים של בזיליקה עם חלונות ויטראז' ורצפת פסיפס משיש. על האולם המרכזי צופות גלריות שיש. משני צידיו של האולם המרכזי מובילים מעברים לאולמות המשפט, לשכות חבר מושבעים, תאי עדים, לשכות שופטים וחדרי המתנה ודיונים למתדיינים ובאי-כוחם.
אל המבנים המקוריים במתחם התווסף ב-1911 אגף West Green הכולל אולמות דיון לבית דין לגירושים, שהיו המבנים הראשונים שצוידו במיזוג אוויר כחלק מתכנון מקורי. ב-1968 נוסף בניין המלכה (Queen's Building) שכלל 12 אולמות נוספים לענייני משפחה ותאי מעצר, שלא נעשה בהם שימוש, כיוון שבית הדין לא שימש לדין פלילי.
בשנת 1990 התווסף למתחם גורד שחקים מודרני בן 12 קומות בשם "בניין תומאס מור" (Thomas More Building), המאכלס את בית הדין לפשיטת רגל ודיני חברות.
RPG-32

היסטוריה

RPG-32 פותח בין השנים 2007-2005 על ידי החברה הממשלתית הרוסית "בזלט" בבקשה ותחת חוזה של ירדן. המטולים הראשונים היו אמורים להיות מסופקים לצבא ירדן בשנת 2008. תוכנן שייצור המוני ברישיון של RPG-32 והתחמושת שלו תהיה במפעל "JRESCO" בירדן. השם של המטול "האשם" הוא כתוצאה משם בית המלוכה ההאשמי הירדני. מקסיקו רכשה אף היא רישיון לייצור המוני של המטול.
בשנת 2010 ציידה רוסיה את צבא לבנון ב-1500 מטולי RPG-32.

תיאור

RPG-32 הוא נשק מודולרי שירש פתרונות מוצלחים ומוכחים של דגמים ישנים יותר של מטולי רקטות רוסים נגד טנקים. RPG-32 מסוגל לפעול כנגד מגוון מטרות בשדה הקרב, החל מטנקים ונגמ"שים משוריינים וכלה בבונקרים, ציוד צבאי ואף כנגד חיילים.
הנשק מורכב ממטול רקטות קצר רב-פעמי עם אחיזות, שליטת ירי, כוונות וזבילי תחמושת נתיקים, שמוטענים מראש במפעל ייצור ומחוברים לקצה המטול לפני הירי.
צ'רליסון בנסחופ

קריירת מועדונים

בנסחופ נולד בווילמסטאד שבאנטילים ההולנדים השייכים להולנד. הוא שיחק במחלקות הנוער של SCO 63' ושל ספייקניסה. בנסחופ החל את הקריירה המקצוענית שלו ב-וואלביק בעונת 2007/2008. 
לקראת עונת 2010/2011 חתם על חוזה ל-5 שנים בא.ז. אלקמאר. ב-20 בנובמבר 2010 ערך את הופעת הבכורה שלו במועדון, כשנכנס כמחליף בדקה ה-81 בניצחון 2-1 על טוונטה במסגרת המחזור ה-15 בליגת העל ההולנדית. ב-2 באפריל 2011 הבקיע את שער הבכורה שלו, השער בניצחון 1-0 על פיינורד במסגרת המחזור ה-29. 
בעונת 2012/2013 שיחק בנסחופ בברסט מליגת העל הצרפתית. ב-11 באוגוסט 2012 ערך את הופעת הבכורה שלו במועדון, כששיחק 85 דקות בהפסד לנאנסי במחזור הליגה הראשון, וב-2 בנובמבר 2012 הבקיע את שער הבכורה שלו בליגה, שער שהבקיע בתוספת הזמן בניצחון 2-0 על לוריין. בסך הכל ערך 27 הופעות בהן הבקיע חמישה שערים. 
במשך שתי העונות הבאות שיחק בנסחופ בפורטונה דיסלדורף והבקיע 25 שערים ב-58 הופעות. לקראת עונת 2015/2016 חתם בנסחופ בהנובר 96 מהבונדסליגה. ב-15 באוגוסט 2015 ערך בנסחופ את הופעת הבכורה שלו בבונדסליגה, כשנכנס כמחליף בפתיחת המחצית השנייה בתיקו 2-2 נגד דרמשטאט 98 במסגרת המחזור הראשון. שתי דקות לאחר כניסתו למשחק, הבקיע בנסחופ את שער הבכורה שלו במועדון. בנסחופ ירד ליגה עם האנובר בעונת 2016/17 ושב עמה לבונדסליגה בעונת 2017/18. 
בתום עונת 2017/18 עזב בנסחופ את האנובר וחתם באינגולשטאט 04 מהבונדסליגה השנייה. בנסחופ שיחק באינגולשטאט חצי עונה, ולאחר מכן הושאל לדה חראפסחאפ מליגת העל ההולנדית.

קריירה בינלאומית

בשנת 2010 בנסחופ ערך הופעה אחת במדי נבחרת הולנד בכדורגל עד גיל 21, בה הבקיע שער. בהמשך השתייך בנסחופ לנבחרת קוראסאו.
רבי אבא מקרטיגנא

רבי אבא מקרטיגנא (או מקרתיגנא, קרתיגניא), היה אמורא ארץ ישראלי, ככל הנראה בן הדור ה-3 לאמוראי ארץ ישראל. מוצאו הוא מהעיר קרטיגנין. 
הוא מצוטט רבות בתלמוד הירושלמי, בקיצור: רבי בא קרטיגנא, או: רבי בא קרתיגנא. זהותה של העיר ממנה בא אינה ברורה, ויש ששללו את זיהויה עם קרטחנה (Cartagena), ונוטים לומר שנולד בקרתגו. לפי זיהוי זה הוא נקרא במקורות לועזיים רבי אבא מקרתגו.
בשר נא

בשר נא הוא כל רקמת שריר מן החי המשמשת למאכל מבלי שתעבור עיבוד כלשהו, מלבד חיתוך או קיצוץ. בשר נא משמש במגוון של מאכלים, המפורסמים שבהם הם סטייק טרטר וסושי.

בשר נא חייב להיאכל טרי מאוד, שאם לא כן רבה הסכנה לקלקול. בשל כך, צריכת מאכלי בשר נא הייתה נדירה יחסית לאורך ההיסטוריה, בשל הסיכון הגדול להימצאות פתוגניות באוכל. יחד עם זאת, אצל האינואיטים אכילת בשר נא הייתה נפוצה, ככל הנראה בשל טמפרטורת הסביבה הנמוכה שמונעת את קלקול הבשר. גם במטבח היפני נפוצים מאוד מאכלי בשר נא - כולם מדגים או פירות ים.

כיום צריכת הבשר הנא בטוחה יחסית, בשל קיומם של אמצעי קירור מודרניים ותנאים סניטריים נאותים, אך גם אמצעים אלו אינם מונעים לחלוטין את הסכנה שבצריכת בשר נא.
שישי בגאון

שישי בגאון הייתה תוכנית אירוח ישראלית בהנחיית הזמר והשחקן יהורם גאון אשר שודרה במשך 3 עונות בשנים 2003–2005 בערוץ הראשון. התוכנית שודרה בימי שישי בערב וזכתה לנתוני מדרוג גבוהים וכך החזירה את הערוץ הראשון לראש טבלת המדרוג השבועית.
פורמט התוכנית התבסס על אוצר הארכיון של הערוץ הראשון, כאשר לכל תוכנית הוקדשה שנה, וכך כל האורחים והאירועים של אותה תוכנית היו קשורים לאותה שנה. בעונה השלישית, השתנה במקצת הפורמט ובמקום שנה, כל תוכנית הוקדשה לעיר מסוימת ששם היא התארחה.
סיבת המדרוג הגבוה של התוכנית היא העיקרון הנוסטלגי שעליו היא התבססה, אשר משך אליה צופים רבים שהביעו זיכרונות מהעבר שלהם. בנוסף לקהל הבוגר, גם קהל הילדים נמשך אל התוכנית ואף הוקדשה לו פינה בהנחיית הכתבת הצעירה עמליה דואק, שהייתה אז בת 12.5.
המדרוג הממוצע של התוכנית, הסתכם במספר דו סיפרתי בסביבות ה-12%, אך היו תוכניות שהמדרוג שלהן עבר את ה-15% ואף כמה תוכניות שעקפו תוכניות ששודרו מולן בערוץ 2 "פספוסים" עם מדרוג של 17%, "היכל התרבות" ו"משפחת קמיצ'לי".
באמצע שנת 2005 יצאה התוכנית לפגרה בת מספר חודשים. בזמן הפגרה התגלו ברשות השידור בעיות כלכליות, ובעקבות התקציב הרב שהושקע בתוכנית ולאחר התערבות של מבקר המדינה הוחלט שלא להפיק עוד עונה לתוכנית.
ג'ינג'ר לין

קריירת פורנו

ג'ינג'ר לין אלן עברה לקליפורניה ב-1982 לאחר שסבה לקה בהתקף לב שהוביל למותו, ובהמשך עברה לגור עם שותף שנהיה בן זוגה. כדי לפרנס את עצמה, אלן הייתה צריכה למצוא עבודה בשכר גבוה יותר משכר עבודתה דאז. ב-1983 היא הצטרפה לסוכנות הדוגמנות "World Modeling Agency" ובמהרה התפשטה לשער מגזין פנטהאוז. עבודות הדוגמנות שלה גרמו לה להתפרסם בתעשיית הפורנו.
אלן הצטלמה מספר פעמים בעירום והחלה להופיע בסרטי סקס תחת שמה הפרטי "ג'ינג'ר לין" בדצמבר 1983. סרט הסקס הראשון שהשתתפה בו היה "כניעה בגן עדן" בו כיכבה לצד ג'רי באטלר. אלן החלה לצבור פופולריות, ובסופו של דבר נהייתה ידועה בתור אחת מכוכבות הפורנו הגדולות בכל הזמנים, כשמאחוריה 69 סרטי פורנו בהשתתפותה.
המראה שלה בשנים 1984–1985 היה בהשראת זמרת הפופ מדונה. הפופולריות שלה גדלה כשהחלה להשתתף בסרטים עם מין אנאלי וחדירה כפולה, מכיוון שבשוק סרטי הפורנו של תחילת שנות ה-80 תנוחות אלו היו נדירות יחסית, בעיקר בקרב כוכבות פורנו ידועות. היא הופיעה בסצנה לסבית אחת לפחות בכל סרט פורנו שהשתתפה בו, עובדה שגרמה לה לצבור עוד מעריצים. אלן ידועה גם בשל "הדיבור המלוכלך" שלה בסרטים אלו.
בפברואר 1986 אלן עזבה את תעשיית הפורנו במטרה להצליח כשחקנית קולנוע. אלן הופיעה במספר סרטים וסדרות טלוויזיה ואף בסרט אינטראקטיבי. בנוסף, הופיעה בסרט "אקדוחנים צעירים 2" לצד אמיליו אסטבז.
היא חזרה לתעשיית הפורנו בשנת 1999, כשהופיעה בשלושה סרטי פורנו: Torn‏ (1999), White Lightning‏ (2000) וNew Wave Hookers 6‏ (2000). בדצמבר 2005 אלן הופיעה בסרט "אמריקן פאי מציגים: מחנה התזמורת" בתפקיד האחות סנדרס. במרץ 2006 היא החלה להנחות את תוכנית הרדיו של תחנת "פלייבוי רדיו" "Night Calls Radio" לצד שחקנית הפורנו כריסטי קניון. ביוני 2007 בשני אתרי סקס של רשת "Kink.com". ב-2008 היא הופיעה בסרטים "Dirty Rotten Mother Fuckers" לצד ג'יימס דין (הצעיר ממנה ב-24 שנים) ו"Seasoned Players 4" לצד טום ביירון. בהמשך היא השתתפה בעוד כ-12 סרטי פורנו שהתפרסו על השנתיים הבאות.

סרטים וסדרות טלוויזיה

בשנת 2003 שיחקה בין התפקידים הראשיים בסדרת הדרמה "Skin" של רשת FOX, אלן גילמה את אמבר סיין בסדרה שירדה משידור לאחר עונה אחת.  

חיים אישיים

לאלן הייתה מערכת יחסים ארוכת טווח עם מגיש הרדיו ראלף גרמן.
בין השנים 1990–1992 ניהלה מערכת יחסים עם צ'ארלי שין, אותו פגשה בסט של הסרט "אקדוחנים צעירים 2" לאחר שעזבה את תעשיית סרטי הפורנו. שין ואביו מרטין שין עמדו לצדה כאשר עמדה לדין. היא נהגה להעביר זמן במרכז שיקום בתקופה זו בשל השתמשותה בקוקאין. השניים נפרדו לאחר שהתגלה כי שין שכב עם פרוצה.
בשנת 2000 אלן זוהתה כחולת סרטן צוואר הרחם, ממנו נרפאה בעזרת היסטרקטומיה וכימותרפיה.
סולטנות הנשים

סולטנות הנשים הייתה תקופה של כמעט 130 שנים במהלך המאה ה-16 והמאה ה-17 כאשר הנשים של ההרמון הקיסרי של האימפריה העות'מאנית הפעילו את השפעתן הפוליטית יוצאת הדופן בענייני מדינה ועל הסולטאן העות'מאני, החל מתקופת שלטונו של סולימאן המפואר. רבים מהסולטאנים בתקופה זו היו קטינים והיו אלו האמהות שלהם, הוולידה סולטאן, או נשותיהם, ההאסקי סולטאן, ששלטו בפועל באימפריה. רוב הנשים הללו היו שפחות, שהיו לעיתים קרובות הפילגשים של הסולטאנים העות'מאנים.

הורם סולטאן

הורם סולטאן הייתה פילגשו של הסולטאן העות'מאני סולימאן המפואר. היא הפכה יותר מאוחר לאשתו החוקית, דבר שהיה לא מקובל בתקופה זו וקרה רק פעמיים במאתיים שנים של המסורת העות'מאנית. הדבר הפך את סולימאן לקיסר הראשון שהתחתן מאז אורהן הראשון וחיזק את מעמדה הגבוה של הורם סולטאן בהרמון. עם הגיעה להרמון הורם משכה במהרה את תשומת לבו של הסולטאן, ואת הקנאה של יריביה. לא לקח הרבה זמן עד שהפכה לפילגשו המעודפת או להאסקי סולטאן, תואר שנעשה בו שימוש לראשונה במאה ב-16 בעבורה. ככל הנראה בעידודה של הורם, הוציא הסולטאן את איברהים פאשה להורג והחליף אותו בתפקיד הווזיר הגדול בחתנו, רוסטם פאשה.  רוסטם פאשה, הורם ובתה מיהרימה סולטאן הסיתו את סולימאן נגד בנו הבכור שחזאדה מוסטפא, שלבסוף הואשם בגרימת תסיסה והוצא להורג. היה זה במהלך המאבק נגד פרס הספווית בשנת 1553. בשנת 2007, פתחו מוסלמים במריאופול, עיר נמל באוקראינה, מסגד לכבוד הורם סולטאן.

מיהרימה סולטאן - הנסיכה היחידה בסולטנות הנשים

מיהרימה סולטאן נולדה ב-12 במרץ 1522 בקונסטנטינופול, בירת האימפריה העות'מאנית ונפטרה ב-25 בינואר 1578. מיהרימה נסעה ברחבי האימפריה העותמאנית עם אביה בזמן שהוא סקר וכבש אדמות. ב-25 בנובמבר 1539, בגיל 17, חיתנו את מיהרימה עם רוסטם פאשה, אשר בהמשך כיהן כווזיר הגדול, תחת הציווי של סולימאן. היא לא הייתה רק נסיכה, אלא תפקדה גם כוולידה סולטאן עבור אחיה הצעיר סלים השני. באימפריה העות'מאנית, על פי המסורת, הייתה לוולידה סולטאן גישה למשאבים כלכליים ניכרים ולפרויקטים אדריכליים גדולים, לעיתים גדולים במימון. והמפורסמת ביותר שלה הם שני המסגדים המשוכללים באיסטנבול הנושאים את שמה. המסגד המפורסם ביותר של קונסטנטינופול הוא מסגד מיהרימה סולטאן. היסטוריונים אומרים כי הורם סולטאן חינכה את בתה מיהרימה היטב. מיהרימה סולטאן נשארה ולידה סולטאן מ-1566 עד 1574, ומ-1574 עד למותה ב-1578 היא חלקה את הכוח יחד עם נורבאנו סולטאן, אמו של אחיינה מוראט השלישי.
יורם הוניג

תחילת הדרך

יליד 1964, ירושלים. למד בגימנסיה העברית רחביה. בוגר בית הספר סם שפיגל לקולנוע ולטלוויזיה, המחזור הראשון, 1992. במהלך לימודיו ביים את סרט הגמר  "צירי לידה" עם משה איבגי, מהסרטים הבולטים של המחזור.

קריירה

הוניג ביים והפיק שני סרטים תיעודיים, ובהם "שלום כיתה א'", שזכה בפרסים בינלאומיים ובציון לשבח בדוקאביב, 2005.
שימש כמנהל ההפקות של בית הספר סם שפיגל לקולנוע ולטלוויזיה בין השנים 2000–2005, וליווה כמאה וחמישים סרטים קצרים, משלב הרעיון לשלב ההפקה וההפצה.
ב-2008, עם הקמת המיזם לקולנוע ולטלוויזיה בירושלים, נבחר הוניג להיות המנהל הראשון של המיזם על ידי מייסד המיזם, רנן שור, ואסף ויטמן, ראש הרשות לפיתוח ירושלים. המיזם בראשות הוניג העלה את כמות הפקות הקולנוע המצולמות בירושלים מתוך כלל הפקות הקולנוע הישראלי, משיעור של כ-5 אחוזים בשנת 2008 לכ-25% ב-2016, והעמיד מודל לפעילות של קרן קולנוע עירונית ראשונה מסוגה בישראל.
חדוה יחזקאלי

ביוגרפיה

יחזקאלי נולדה בשכונת נווה חיים בחדרה, למשפחה בת שבע נפשות. למדהה ב"תיכון חדרה" ובצבא שירתה בחטיבת הצנחנים בסיוע לפלוגה לוחמת.
בין השנים 1970 ל-1983 עבדה וניהלה את חברת עבודות העפר "האחים רויכמן (שומרון) בע"מ", אשר עסקה בתחומי הכרייה, החציבה, התשתית וההובלה. לאחר מכן החלה לעבוד כעיתונאית בעיתונות המקומית. בשנים אלה ולאחריהן הייתה ממקימי סניף "ניצן" בחדרה. בשנת 1997 החלה לכהן כראש שבט הצופים בחדרה - שבט "בני היער". 
למדה לימודי תעודה בפרסום שיווק, יחסי ציבור ועיתונאות. 
יחזקאלי נשואה לאבי, סא"ל במיל' והם מתגוררים בחדרה. לזוג חמישה ילדים.

פעילות כחברת מועצת העיר חדרה

בשנת 1998 החלה לכהן כחברת מועצת העיר חדרה מטעם סיעת שחר בה על אף היותה מזוהה עם הימין, שיתפה פעולה עם גיורא שחר איש מרצ, והייתה חברה בוועדה לתכנון ובניה, בוועדת ביקורת, שלום הילד ויו"ר הוועדה לאיכות הסביבה.
נאבקה כנגד ניסיון ראש עיריית חדרה ישראל סדן למכור אדמות ברצועת החוף בגבעת אולגה בשווי הנמוך משוויין האמיתי.] כתוצאה ממאבק זה, ולאחר שניסה לשחד מספר חברי מועצה, נפתחה נגד ישראל סדן חקירה ובסיום המשפט שנערך כנגדו נדון לשמונה חודשי מאסר בפועל.
כמחזיקת תיק איכות הסביבה בעירייה, נלחמה בבעיות זיהום אוויר מתחנת הכוח, ממפעלי נייר חדרה ומהמפחמות האזוריות בגבעות השומרון ליד אום אל פאחם.] כחברת מועצת עיר פעלה לפינוי תחנת י.ר.א.ב. שמפנה את פסולת העיר והיוותה מטרד תברואתי קשה לתושבי שכונות קלרין, ביאליק, שלמה ושמשון מבחינת ריח, זוהמה ומזיקים ואשר העסיקה במקום עובדים ללא היתרי שהייה. בסיום המאבק, התחנה עברה מאזור המגורים לאזור התעשייה בחדרה. יחזקאלי פעלה כנגד המפגע התברואתי של מכבסת השלג שפעלה בשכונת ויצמן בעיר ושהיוותה סיכון תברואתי לדרכי הנשימה של תושבי השכונה, מאזור מגורים לאזור התעשייה בחדרה.
הודות למאבקה המשותף עם חבר המועצה גיורא שחר הצליחו השניים לעכב את הפרטת משק המים והצליחו להחזיר לקופה הציבורית למעלה מ-200 אלף שקל ששולמו לעוזרי ראשי העיר חיים אביטן ב-2008 בניגוד לחוק.]
בשנת 2008 חברה למפלגת הירוקים בהתמודדות למועצת העיר חדרה, וזכתה בשני מושבים במועצת העיר. במהלך הקמפיין פורסמה הקלטה שבה היא אומרת שתושבי העיר ממוצא קווקזי, גרוזיני ואתיופי הביאו לקריסת מערכת החינוך בעיר, וכן שערבים ורוסים גורמים לכך שתושבי העיר חוששים מלהגיע לפארק נחל חדרה. במהלך כהונתו של חיים אביטן בראשות עיריית חדרה, התריעה ופעלה למען מנהל תקין בעיר.
ב-5 בספטמבר 2012 קיבלה את אות אומ"ץ.
בחודש מאי 2013 הודיעה כי תתמודד לראשות העיר חדרה במסגרת התנועה החברתית הירוקה. בבחירות אלה השיגה כ-18.8% מהקולות, והגיעה למקום השלישי.
בהסכם שחתמה עם ראש העיר הנבחר בחדרה - צבי גנדלמן, מונתה לסגן ראש העיר וקיבלה תחת ניהולה את תיקי כוח אדם, צעירים ואיכות הסביבה.
יחזקאלי הייתה יו"ר הוועדה הציבורית לחגיגות 125 שנה להיווסדה של חדרה, שנערכו בינואר 2016
דיוויזיית הפאנצרגרנדיר אס אס ה-11

היסטוריה

הדיוויזיה הוקמה ב-1 במאי 1943, ולמפקדה מונה פריץ פון שולץ. בתחילה הייתה אמורה הדיוויזיה לכלול מתנדבים ממדינות הצפון, בעיקר מדינות סקנדינביה, אך בהמשך שירתו או סופחו לדיוויזיה חיילים ממספר רב של מדינות.
בספטמבר 1943 נשלחה הדיוויזיה לקרואטיה, שם פעלה כחלק מארמיית הפאנצר השנייה, ובדצמבר אותה שנה הועברה הדיוויזיה לחזית המזרחית, שם לחמה בגזרה הצפונית. בפברואר 1945 הועברה הדיוויזיה לפומרניה, שם לחמה כחלק מקורפוס הפאנצר אס אס השלישי, ולאחר מכן לחמה הדיוויזיה בצורה יוצאת מן הכלל בקרב על ברלין. בסוף הלחימה, רוב חיילי הדיוויזיה נלחמו עד המוות, המעט שנותרו בחיים לאחר הפסקת האש נשלחו לשבי ונשפטו כמשתפי פעולה עם השלטון הנאצי, חלקם הגדול אף הוצא להורג.
בית לחם (סרט)

עלילת הסרט

במרכז הסרט נמצאת מערכת היחסים המורכבת בין רזי (צחי הלוי), רכז נפת בית לחם בשב"כ לסנפור (שאדי מרעי), אחיו הצעיר של איברהים, מפקד גדודי חללי אל אקצא בעיר. 
רזי גייס את סנפור כמקור כשהיה בן 15 והשקיע זמן רב בבניית הקשר ביניהם. סנפור, שגדל תמיד בצילו של אחיו, מצא ברזי חבר ודמות אב, מישהו שמאמין בו וסומך עליו.
עכשיו, כשהוא בן 17, מנסה סנפור לתמרן בין הדרישות של רזי לבין נאמנותו לאחיו ולממשיכיו. הוא חי חיים כפולים ומשקר לשניהם. כשבשב"כ מגלים את מידת מעורבותו של סנפור בפעילות של אחיו המבוקש, מוצאים רזי וסנפור את עצמם בסיטואציה בלתי אפשרית.

פרסים

עוד לפני צאתו להקרנות בבתי הקולנוע, היה הסרט מועמד ל-12 פרסי אופיר (בין היתר לפרס הסרט הטוב ביותר) והתקבל לפסטיבל טורונטו ולפסטיבל טליורייד היוקרתיים. בכורתו העולמית של הסרט התקיימה בפסטיבל ונציה הוותיק וזכתה לביקורות אוהדות. כמו כן, הסרט זכה בפרס הסרט הטוב ב"ימי ונציה", המסגרת בה הוקרן בפסטיבל. הסרט זכה בפרס אופיר לסרט הטוב ביותר בספטמבר 2013. כמו כן זכה הסרט בפרסי התסריט, הבימוי והעריכה הטובים ביותר.
פליסטרכוס

ביוגרפיה

פליסטרכוס, היה נצר לשושלת האגידית. אביו לאונידס הראשון, היה בנו של אנכסנדרידס השני. אמו הנסיכה גורגו, הייתה בתו של המלך קלאומנס הראשון. 
מעט מאוד ידוע על חייו של פליסטרכוס. אביו מת באופן טרגי בקרב תרמופילאי, בשנת 480 לפנה"ס, בזמן שפליסטרכוס עוד היה קטין. על כן הוא הוכתר כמלך ודודו קלאומברוטוס כיהן כעוצר. אולם באוקטובר של אותה שנה הוא מת, ככל הנראה בנסיבות טבעיות. בן דודו של פליסטרכוס פאוסניאס, הפך לעוצר החדש, והביס את הפרסים בקרב פלטאיה. מכאן ואילך לא ידוע דבר על פליסטרכוס, הוא מת בסביבות שנת 458 לפנה"ס. הוא מן הסתם לא היה נשוי, שכן ירש אותו בנו של פאוסניאס פלייסטואנאקס.

ייצוגיו בתרבות

פליסטרכוס מופיע כמה פעמים בספרו של קרולין דל סנידקר "הספרטאי", אם כי מעולם לא בשמו הפרטי. והוא הדמות המרכזית בספרו של גארי קורבי, "המשחקים הקדושים" ("Sacred Games"). בסרט "300", הוא מגולם בידי ג'ובאני קימומינו. בסרט "פגוש את הספרטנים" הוא מגולם בידי האנטר קלארי, אם כי שמו שונה ל"לאו ג'וניור".
קבוקים

קבוקים הם בוטנים מצופים בבלילת קמח אפויה.
הקבוקים הם חטיף פופולרי הנמכר בישראל בתפזורת בפיצוחיות או באריזות למכירה במרכולים. הציפוי שלהם פריך ועשוי בדרך כלל מקמח, קמח תפוחי אדמה, סוכר, מלח, עמילן ולציטין. ניתן למצוא את החטיף בציפוי שומשום או בלעדיו.
יש כמה וכמה סוגי קבוקים מלבד הקבוק ה"קלאסי" והקבוק מצופה השומשום. ניתן למצוא קבוקים בטעמים פיקנטי מתובלים ועוד.
ערכם התזונתי של הקבוקים גבוה יחסית והם עתירי קלוריות ושומן. 100 גרם קבוקים מכילים כ-450 קלוריות, 20 גרם שומן, 57 גרם פחמימות, 15 גרם חלבונים ו-5 גרם סיבים תזונתיים.
נחל סוסי

נחל סוסי הוא נחל אכזב במערב השומרון ויובל של נחל רבה, הנחל הוא חלק מאגן הניקוז של הירקון, תחילתו במקביל לכביש חוצה שומרון מז' לאזור התעשייה ברקן וסופו עם פגישתו עם נחל רבה ביער ראש העין.
מקור השם הוא בשמו הערבי של חלקו העליון של הנחל ואדי סוסיה על שם ח'רבת סוסיה שמעליו.

מהלך הנחל

תחילתו של הנחל מדרום לכפר חרס וממזרח לאזור התעשייה ברקן, בקטע זה עובר כביש 5 (חוצה שומרון) בגיא שנוצר על ידי הנחל.

באזור ברוכין פונה הנחל לכיוון דרום מזרח מצפון לכביש 446 והישובים ברוכין, עלי זהב, לשם, דיר בלוט וראפאת בנויים על גדותיו, בקטע זה עובר הנחל בינות כרמי זיתים.

מזרחית לדיר בלוט חוצה את הנחל גדר ההפרדה, לאחר חציית גדר ההפרדה ממשיך הנחל בגבעות הדום השומרון ובנוף של בתה עשבונית עד לראש העין, מזרחית לראש העין משנה הנחל את כיוונו מדרום לצפון ונשפך לנחל רבה, קטע זה הוסדר ומהווה תעלת ניקוז במקביל לכביש המחבר את השכונות החדשות של ראש העין לכביש 5.

חי וצומח

ממזרח לגדר ההפרדה עובר הנחל בנוף מעובד של כרמי זיתים, ממערב לגדר ההפרדה עובר הנחל בבתה עשבונית שגדלים בה גאופיטים רבים, שיחי אוג קוצני ושיחי אשחר המגיעים בה לגודל של עץ קטן ויוצרים נוף של יער פארק הייחודי להדום השומרון,

במצוקים שמתחת לחירבת אום אל חמם חיים שפני סלע ומאז בניית גדר ההפרדה התרבו באזור הצבאים, באביב ניתן לעיתים לשמוע באזור קוקיות.

ארכאולוגיה ושרידי אדם

במפגש נחל סוסי ונחל רבה מצויות שתי מערות שהאדם הקדמון התגורר בהם לפני כחצי מיליון שנה ועד התקופה הניאוליטית, מערת קסם ומערת שקיף א שיח.
בכול אזור הנחל קיימים שרידים רבים לחוות וישובים בעיקר מהתקופה הפרסית, ההלניסטית והביזנטית אך גם מתקופות אחרות שהתבססו על גידול כרמי זיתים ומרובים בהם בתי הבד ובורות המים.
שרידים יפים במיוחד השתמרו בדיר סמען ליד לשם ובחורבת כספה וחרבת אום אל חמם מזרחית לראש העין.
מהתקופה העות'מאנית קיימים בגדות הנחל משרפות סיד.

חשיבות אקולוגית

נחל סוסי מהווה מסדרון אקולוגי שגם יונקים וזוחלים גדולים יחסית יכולים לנוע לאורכו מהרי השומרון למישור החוף, במקביל הוא חלק מהמסדרון האקולוגי הנקרא ציר הגבעות המחבר את האזורים הים תיכוניים במערב ארץ ישראל.
יער הפארק שיוצר האשחר במורדות השומרון מהווה יחידת נוף ייחודית.
שיחי האוג קוצני נפוצים בספר מדבריות יהודה והשומרון ומציאותם במערב השומרון חריגה, בעבר הייתה כוונה להכריז על מערב הנחל כשמורת טבע לצורך הגנה על אזור תפוצה זה, הכוונה בוטלה ובמקומה מתוכננת הכרזת שמורת אוג קוצני באזור נירית-ירחיב.

מסלולי טיול ודרכי גישה לנחל

ממחלף שער השומרון (אורנית) ניתן להגיע לדרך עפר המתמשכת לאורך הנחל עד לגדר ההפרדה.
לחלקו העליון של הנחל ניתן להגיע מכביש 5 ומדרכי עפר המסתעפות מכביש 446, הטיול בקטע זה הוא בהתאם להוראות הטיול בשטחי יו"ש.
קנזינגטון (ניו סאות' ויילס)

גאוגרפיה

קנזינגטון ממוקם כ-6 ק"מ דרום-מזרחית למרכז העסקים הראשי של סידני. הוא מהפרוורים המערביים ביותר מבין אזור הפרוורים המזרחיים, וגובל בשלושה כיוונים בפרוורי סידני העיר. מדרום הוא גובל בקינגספורד, בצפון במור פארק וסנטניאל פארק, במערב ברוסברי, זטלנד וביקונספילד ובמזרח ברנדוויק. הדרך הראשית החוצה את הפרוור מצפון לדרום היא שדירת אנזאק.

היסטוריה

הפרוור הוקצה לראשונה למגורים בשנות השמונים של המאה ה-19, אז נקרא בשמו החדש, קנזינגטון. בעבר היו מספר אחוזות ונחלות בפרוור, החל מ-1819, אז סמואל טרי, שהיה פושע במושבת העונשין והפך למיליונר הראשון של היבשת החדשה, קנה במקום את הנחלה הראשונה. אחריו הגיעו מספר מתיישבים ויזמים נוספים, כגון דניאל קופר וסיימון לוי. בשנת 1893 הוקם בפרוור מסלול מרוצי סוסים, אך זה נסגר לאחר שלא הצליח להתחרות במסלול המרוצים ברנדוויק הסמוך. כיום אוניברסיטת ניו סאות' ויילס בנתה קמפוס על האתר.
בשנת 1895 נבנה על הגבעה בקנזינגטון מנזר הלב הקדוש, שמנהל את מיסיוני הלב הקדוש ברחבי אוסטרליה.

תרבות

קנזינגטון מחולק תרבותית מחד סביב אזור אוניברסיטת ניו סאות' ויילס, על מעונותיה וחיי הסטודנטים, ומאידך סביב מסלולי המרוץ ברנדוויק הסמוך. 
לאורך שדירת אנזאק פזורים מספר רב של חנויות, בין השאר חנות הקמעונאות Peter of Kensington.